## ΥΕΕΒ: 10.1.37.7

**ΕΙΣΗΓΗΤΙΚΗ ΕΚΘΕΣΗ**

Θέμα: Προϋπολογισμός Ταμείου Ανανεώσιμων Πηγών Ενέργειας και Εξοικονόμησης Ενέργειας για το έτος 2022 και Μεσοπρόθεσμο Δημοσιονομικό Πλαίσιο 2022-2024

Το Ταμείο Ανανεώσιμων Πηγών Ενέργειας και Εξοικονόμησης Ενέργειας (στο εξής «το Ταμείο») εγκαθιδρύθηκε με βάση το άρθρο 9 των περί Προώθησης και Ενθάρρυνσης της Χρήσης των Ανανεώσιμων Πηγών Ενέργειας Νόμων του 2013 μέχρι 2018 (στο εξής «ο Νόμος») και αποτελεί το κύριο χρηματοδοτικό εργαλείο της Κυπριακής Δημοκρατίας για την προώθηση των Ανανεώσιμων Πηγών Ενέργειας (ΑΠΕ) και της Εξοικονόμησης Ενέργειας (ΕΞ.Ε) με σκοπό την επίτευξη των δεσμευτικών της στόχων, όπως καθορίζονται στις σχετικές Ευρωπαϊκές Οδηγίες. Με βάση το άρθρο 10 του Νόμου, το Ταμείο αποτελεί χωριστή οντότητα με δικούς του πόρους και δικό του προϋπολογισμό και οι πόροι του Ταμείου για τη χρηματοδότηση των Σχεδίων Χορηγιών και κάλυψη των λειτουργικών του εξόδων προέρχονται κυρίως από την επιβολή και είσπραξη του τέλους κατανάλωσης επί της καταναλισκόμενης ηλεκτρικής ενέργειας όπως περιγράφεται στο εδάφιο (1) του άρθρου 13 του Νόμου και τις εκάστοτε εγκρινόμενες κυβερνητικές χορηγίες ή εισφορές προς το Ταμείο.

2. Τα βασικά Σχέδια Χορηγιών του Ταμείου ΑΠΕ και ΕΞ.Ε έχουν ενταχθεί στο Σχέδιο Ανάκαμψης και Ανθεκτικότητας (ΣΑΑ) Κύπρου. Λόγω αυτής της εξέλιξης για τα έτη 2022-2024 στα έσοδα του Ταμείου περιλαμβάνεται Κρατική Χορηγία, η οποία αντιστοιχεί στη χρηματοδότηση των Σχεδίων του Ταμείου από το ΣΑΑ (2022: €5,1 εκατ. / 2023: €5,6 εκατ. / 2024: €6,1 εκατ.). Επιπρόσθετα, στα έσοδα του Ταμείου για το 2021, περιλαμβάνεται Κρατική Χορηγία, ύψους €1,96 εκατ. η οποία αντιστοιχεί σε πληρωμές για Σχέδια Χορηγιών που θα γίνουν εντός του 2021 και καλύπτονται από το ΣΑΑ.

3. Στη βάση του πιο πάνω πλαισίου, ετοιμάστηκε το προσχέδιο προϋπολογισμού του Ταμείου για το 2022 (**Παράρτημα Α**) το οποίο εγκρίθηκε από την Επιτροπή Διαχείρισης του Ταμείου ΑΠΕ και ΕΞ.Ε κατά τη συνεδρία της
ημερ. 16/08/2021 και έτυχε διαβούλευσης με το Υπουργείο Οικονομικών (**Παράρτημα Β**).

4. Τα συνολικά έσοδα του προϋπολογισμού για το 2022 αναμένεται να ανέλθουν σε €28.457.470 (πλέον εκτιμώμενου αποθεματικού €34,79 εκ. κατά το τέλος του 2021) εκ των οποίων:

1. €22.492.960 προέρχονται από την επιβολή του σταθερού τέλους κατανάλωσης επί της καταναλισκόμενης ηλεκτρικής ενέργειας,
2. €864.480 προέρχονται από αντισταθμιστικά οφέλη,
3. €5.100.000 από Κρατική Χορηγία που αντιστοιχεί στη χρηματοδότηση των βασικών Σχεδίων Χορηγιών του Ταμείου ΑΠΕ και ΕΞ.Ε από το ΣΑΑ.
4. €30 αφορούν πρόνοια για άλλα έσοδα από επενδύσεις του Ταμείου.

5. Οι συνολικές δαπάνες που περιλαμβάνονται στον προϋπολογισμό για το 2022 ανέρχονται σε €48.809.384 και έχουν ως εξής:

1. Δαπάνες ύψους €47.408.671 για δεσμεύσεις για επιχορηγήσεις οι οποίες περιλαμβάνουν:
	* + Δαπάνες ύψους €24.783.671 για δεσμεύσεις του τομέα της ηλεκτροπαραγωγής από ΑΠΕ από Σχέδια/Συμβάσεις Επιδοτήσεων προηγούμενων χρόνων. Για τον εν λόγω υπολογισμό, εφαρμόστηκε εκτίμηση κόστους αγοράς ενέργειας από ΑΠΕ («κόστος αποφυγής») ύψους €0,1009 ανά kWh στην υψηλή τάση. Σημειώνεται ότι -μεταξύ άλλων- λόγω της πανδημίας, το κόστος αποφυγής παρουσιάζει σοβαρές διακυμάνσεις και είναι αδύνατο να γίνει ασφαλής εκτίμηση (το €0,1009 αποτελεί τον μέσο όρο του κόστους αποφυγής που ίσχυε κατά τους πρώτους έξι μήνες του 2021).
		+ Δαπάνες ύψους €22.625.000 για δεσμεύσεις που αφορούν σε Σχέδια Χορηγιών για ενθάρρυνση της χρήσης ΑΠΕ και ΕΞ.Ε.
2. Δαπάνες ύψους €864.480 για αντισταθμιστικά οφέλη προς τις γειτνιάζουσες με μεγάλα αιολικά πάρκα και μονάδες βιομάζας κοινότητες.
3. Λειτουργικές και Άλλες Δαπάνες ύψους €536.233.

6. Το Υπουργικό Συμβούλιο κατά τη συνεδρία του που πραγματοποιήθηκε στις 4/11/2021 (Προσχέδιο Απόφασης **Παράρτημα Γ):**

(α) Ενέκρινε, σύμφωνα με το άρθρο 10 των περί Προώθησης και Ενθάρρυνσης της Χρήσης των Ανανεώσιμων Πηγών Ενέργειας Νόμων του 2013 μέχρι 2018, τον Προϋπολογισμό του Ταμείου Ανανεώσιμων Πηγών Ενέργειας και Εξοικονόμησης Ενέργειας για το έτος 2022, αντίγραφο του οποίου επισυνάπτεται στην Πρόταση ως Παράρτημα Α, με την μορφή νομοσχεδίου,

(β) εξουσιοδότησε την Υπουργό Ενέργειας, Εμπορίου και Βιομηχανίας να καταθέσει τον εν λόγω Προϋπολογισμό στη Βουλή των Αντιπροσώπων για ψήφιση.

7. Η Υπουργός Ενέργειας, Εμπορίου και Βιομηχανίας με την παρούσα Εισηγητική Έκθεση καλεί τη Βουλή των Αντιπροσώπων όπως ψηφίσει σε νόμο το συνημμένο νομοσχέδιο με τίτλο «Ο Περί του Προϋπολογισμού του Ταμείου Ανανεώσιμων Πηγών Ενέργειας και Εξοικονόμησης Ενέργειας για το Οικονομικό έτος που λήγει στις 31 Δεκεμβρίου 2022», που επισυνάπτεται στο Παράρτημα Α της Έκθεσης.

**ΥΠΟΥΡΓΕΙΟ ΕΝΕΡΓΕΙΑΣ, ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ**

**08 Νοεμβρίου 2021**